Gas moet opdok vir tweede sny troukoek | Maroela Media
'n Gas by 'n troue het 'n paar dae ná die onthaal 'n boodskap van die egpaar ontvang dat hy "so vinnig as moontlik" vir die tweede sny koek moet betaal wat hy geëet het.
Die gas was geskok toe hy in kennis gestel is dat hy bykomende koste aangegaan het tydens die vieringe en dat hy die rekening moet vereffen.
Die egpaar het gesê hulle het na kringtelevisiebeeldmateriaal van die troue gekyk en gesien die persoon het 'n ekstra sny troukoek geëet.
Volgens die gas het die pasgetroudes vir hul gaste gesê hulle sal hulle help om vir die troukoek te betaal deur geld by te dra voor hulle 'n snytjie koek eet. Die gas het die £3,66 (byna R75) betaal om van die koek te eet en het nie weer daaroor gedink nie – totdat hy die boodskap 'n paar dae later ontvang het.
Die gesprek wat op Reddit gedeel is
Hy het 'n skermgreep van die gesprek op die sosialemediaplatform Reddit gedeel. Die egpaar het 'n video met die boodskap gestuur: "Haai, ons het na die kringtelevisiebeeldmateriaal gekyk en gesien jy het twee snye troukoek geëet. Ons het aangekondig dat elke gas per sny moet betaal en gesien jy het net vir die een betaal. Stuur asseblief die £3,66 so vinnig as moontlik."
Die egpaar se besluit is vinnig veroordeel. "As mens nie 'n koek vir jou gaste kan bekostig nie – moenie een koop nie!" het een geskryf. "Wat 'n lekker ding om te doen vir die eerste kosbare paar dae as pasgetroudes om kringtelevisiebeeldmateriaal deur te gaan om te sien wie van my geliefdes £3,66 kan opdok," het 'n ander geskerts.
'n Ander het voorgestel hulle stuur 'n boodskap terug wat sê: "Ek het X vir jou geskenk betaal, X vir die petrol om daar en terug te kom, X vir die klere wat ek na jou troue toe aangetrek het en ek het die geleentheid laat vaar om 'n ekstra skof te werk om eerder jou troue by te woon. As ek die koste van die troukoek daarvan aftrek, skuld jy my XXX. Betaal asseblief dadelik om agterstallige fooie te vermy."